Príloha

Program 98. zasadnutia Generálnej konferencie Medzinárodnej organizácie práce od 3. - 19. júna 2009 v Ženeve, Švajčiarsko

98. zasadnutie Generálnej konferencie Medzinárodnej organizácie práce (ďalej len ”konferencia”) sa uskutoční v Ženeve vo Švajčiarsku v dňoch 3. - 19. júna 2009 v Paláci národov a v budove ústredia Medzinárodného úradu práce v Ženeve.

S cieľom umožniť, aby odborné výbory začali svoju dôležitú prácu v prvý deň konferencie, zasadnutia skupín sa uskutočnia deň pred oficiálnym otvorením konferencie, t. j. v utorok 2. júna 2009. Tieto zvyčajné zasadnutia skupiny za vlády, skupiny za zamestnávateľov a skupiny za pracovníkov (zamestnancov) volia svojich predstaviteľov a uskutočňujú návrhy na zloženie rozličných výborov a zoznamujú sa s postupmi konferencie, s plánovaním zasadnutí skupín pre výbory a ďalšími organizačnými záležitosťami. Trojstranní členovia národných delegácií by mali preto prísť do Ženevy v adekvátnom čase, aby sa mohli zúčastniť na týchto dôležitých zasadnutiach.

Program konferencie:

Stále body programu zasadnutia konferencie

I.	a) Správa predsedu správnej rady Medzinárodného úradu práce a generálneho riaditeľa Medzinárodného úradu práce (ďalej len „MÚP“)

Plenárne zasadnutie konferencie k Správe predsedu správnej rady Medzinárodného úradu práce a generálneho riaditeľa Medzinárodného úradu práce (ďalej len „MUP“) sa začne dňa 10. 6. 2009; v dňoch 15. – 16. 6. 2009 sa uskutoční osobitné plenárne zasadnutie na vysokej úrovni k sociálnym dosahom prebiehajúcej globálnej krízy vrátane panelovej diskusie rôznych aspektov jej riešenia v zmysle pravidiel plenárneho zasadnutia konferencie, na ktorom budú vystupovať najvyšší predstavitelia členských štátov Medzinárodnej organizácie práce.

	b) Globálna správa podľa následných opatrení k Deklarácii Medzinárodnej organizácie práce o základných zásadách a právach pri práci – odstránenie nútenej a povinnej práce 

	Na plenárnom zasadnutí konferencie sa budú zúčastňovať delegáti a ministerka práce, sociálnych vecí a rodiny Slovenskej republiky.

II.	Program a návrhy rozpočtu na roky 2010 – 2011 a iné otázky

III.	 Informácie a správy o aplikácii dohovorov a odporúčaní Medzinárodnej organizácie práce (ďalej len „MOP“)

IV.	Vypracovanie samostatného odporúčania MOP o HIV/AIDS vo svete práce 

Účelom výboru je normotvorná činnosť v dvojitej rozprave.

V.	Výbor pre celistvosť (jednotu) – Committee of the Whole

Rozprava tohto mimoriadneho výboru bude vychádzať zo Správy predsedu správnej rady MÚP a generálneho riaditeľa MÚP k súčasnej globálnej hospodárskej a finančnej kríze s cieľom hľadania spoločnej reakcie na aktuálnu výzvu a dôsledky v oblasti sociálnej politiky a zamestnanosti.

VI.	 Rodová rovnosť vo svetle dôstojnej práce – všeobecná rozprava

Všeobecná rozprava. Výbor pre rodovú rovnosť vo svetle dôstojnej práce podľa programu konferencie ukončí prípravu dokumentu a svoju činnosť dňa 10. júna 2009.